משה חובב

משה חובב (7 בפברואר 1930, ט' בשבט תר"צ - 2 באוקטובר 1987, ט' בתשרי תשמ"ח) היה מבכירי קרייני החדשות של קול ישראל וממניחי היסוד של קריינות הרדיו בישראל. חובב נולד בירושלים לחיים ומזל מחבוב (לבית חוטר), במשפחה בת שבעה ילדים. משפחת מחבוב עלתה מתימן בסוף המאה ה-19. אביו היה סופר סת"ם וחזן ואמו הייתה עובדת משק בגימנסיה העברית, שהקפידה להנהיג את ביתה על טהרת השפה העברית. אחיו הצעיר הוא עמנואל (עמי) חובב. גדל עם משפחתו בדירת חדר עם מטבח ושירותים בחוץ בשכונת הבוכרים, למד בבית-ספר דתי ושימש מדריך בתנועת בני עקיבא. בתום לימודיו בתיכון סיים סמינר מקוצר להוראה ויצא לשנת שירות במסגרת הפלמ"ח כמורה בבית ספר יסודי בחדרה. הצטרף עם אחותו הבכירה, ראומה, להגנה. במלחמת העצמאות לחם בשורות פלוגת יהונתן בירושלים. בשנת 1951 החל לעבוד בקול ישראל. באותה תקופה, נערכו מבחנים לקבלת קריינים לפרקי היום בתנ"ך. אחותו הבכירה ראומה אלדר, שעבדה כקריינית בקול ישראל עוד משנת 1948, המליצה לו לגשת למבחן. הוא עבר את המבחן בהצלחה והצטרף לסגל הקריינים של קול ישראל. ב-1956 היה למנהל מחלקת הקריינים בירושלים. בתחילת עבודתו בקול ישראל הכיר את דרורה ("דרור") בן-אב"י, בתו של איתמר בן-אב"י ונכדתו של מחיה השפה העברית אליעזר בן-יהודה, שעבדה בתקליטיית הרדיו. לימים נישאו השניים. משה חובב נודע בקולו העמוק ונחשב מופת של היגוי מדויק, המבטא את האותיות הגרוניות. בגלל קולו הדרמטי, נבחר לקרוא מהדורות חדשות בעלות חשיבות מיוחדת, ובהן הודעה על מותם של ראשי המדינה. בתחילת שנות ה-60 יצא על חשבונו להשתלמות בחו"ל בתחום הטלוויזיה (שעדיין לא שידרה בישראל). זמן קצר לאחר הקמת הטלוויזיה הישראלית, ב-1968, הוזמן חובב להקים את שירותי ההפקה של התחנה החדשה. לאחר מספר חודשים, שב לרדיו, כיוון שלא מצא את מקומו במדיה החדשה. בצד הקריינות מילא משה חובב תפקידים ניהוליים בקול ישראל. הוא היה מנהל מחלקת הקריינים בקול ישראל, מנהל חטיבת הביצוע, ולבסוף - מנהל קול ישראל. בשנת 1978 סיים את תפקידו כמנהל הרדיו, אך המשיך להגיש את מהדורת החדשות בערב שבת ואת המהדורה הפותחת של מוצאי השבת. באותה עת מונה לאחראי על השידורים לחוץ-לארץ מטעם הסוכנות היהודית. רעייתו, דרורה בן אב"י, נפטרה בסוף 1981. בסביבות 1982 נישא בשנית לחנה, אזרחית דנית, אותה הכיר במקרה בירושלים זמן קצר לפני כן. לאחר הנישואים יצא עם רעייתו לשליחות בסקנדינביה מטעם הקרן הקיימת והשניים התגוררו בקופנהגן. בשנת 1987 עבר ניתוח לב בישראל. משה חובב נפטר בערב יום הכיפורים תשמ"ח מהתקף לב בקופנהגן, לאחר טיסה מישראל. בן 57 היה במותו. נטמן בהר המנוחות לצד רעייתו הראשונה. עד היום, למעלה משלושה עשורים לאחר מותו, קולו פותח את שידורי הבוקר של כאן ב' בפסוקי קריאת שמע. על שמו נקראו רחוב בשכונת רמת בית הכרם בירושלים ורחוב בבאר-שבע. לחובב נולדו מרעייתו, דרורה בן אב"י, שני בנים. בנם הבכור, איתמר חובב (הנקרא על שם סבו), הוא בעל חברת התקליטים IMP רקורדס. בן נוסף הוא העיתונאי והבשלן גיל חובב. אחותו הבכירה של משה הייתה הקריינית ראומה אלדר. בת אחותו הדסה היא הזמרת דפנה ארמוני. מרעייתו השנייה, חנה (האנה), נולד לו הבן דרור אדם, שנקרא על שמה של דרורה בן אב"י. האנה נולדה בדנמרק כנוצריה ועלתה לישראל עם בעלה הראשון ב-1973. לימים עברה עם משפחתה לירושלים והתגוררו בשכירות באותה דירה, בה התגוררו משה חובב ומשפחתו לפני כן. יהושע אריאלי (עורך), גדנ"ע ירושלים בתש"ח, הוצאת משרד הביטחון, 2003 (אודות פלוגת 'יהונתן'). משה חובב, דף שער בספרייה הלאומית משה חובב, במיזם "אישים" לתיעוד היצירה הישראלית משה חובב, באתר ארכיון הסרטים הישראלי בסינמטק ירושלים קובץ קול זה הוא הקראה של הערך כפי שהופיע בתאריך 2016-10-25, שינויים בטקסט שבוצעו לאחר מכן אינם מופיעים בהקלטה. (עזרה) ערכים מוקלטים נוספים מרדכי נאור, הקול של המדינה, באתר העין השביעית, 27 בנובמבר 2012 מרדכי חיימוביץ, ‏בניו של איש הרדיו המיתולוגי משה חובב, במסע בין תחנות חייו, באתר מעריב אונליין, 6 באוקטובר 2017 פס קול ישראל - 80 שנה לשידור העברי - משה חובב, סרטון באתר יוטיוב מידע על משה חובב בקטלוג הספרייה הלאומית מרדכי חיימוביץ, ‏בניו של איש הרדיו המיתולוגי משה חובב, במסע בין תחנות חייו, באתר מעריב אונליין, 6 באוקטובר 2017 ירון אביטוב, אהבת חובב, כל העיר, 30 באוקטובר 1987 יסמין סצ'ני, מומה: אהבת איתמר, באתר ynet, 12 באוגוסט 2014